Innovasjon Norge

Innovasjon Norge er et statlig norsk særlovselskap stiftet i 2003. Innovasjon Norges formål er å være staten og fylkeskommunenes virkemiddel for å realisere verdiskapende næringsutvikling i hele landet. Selskapet eies 51 prosent av staten ved Nærings- og fiskeridepartementet og 49 prosent av fylkeskommunene. Fylkeskommunene ble deleiere av Innovasjon Norge fra januar 2010.
Til sammen 9,2 milliarder kroner ble bevilget til Innovasjon Norge av Stortinget og fylkestingene for 2021. Det omfattet tilskudd til lån, tilskudd, garantier, rådgivning, profilering og nettverk gjennom ulike tjenester. Sammen med midler fra private investorer bidro støtte fra Innovasjon Norge til investeringer i næringlivet på i alt 31,5 milliarder kroner.Administrerende direktør for selskapet er Håkon Haugli. Styreleder er Gunnar Bovim.


== Historikk ==
Innovasjon Norge ble stiftet som særlovselskap 19. desember 2003 ved fusjon av Statens nærings- og distriktsutviklingsfond (SND), Norges Eksportråd, Norges Turistråd og Statens veiledningskontor for oppfinnere (SVO). Statens nærings- og distriktsutviklingsfond var et resultat av mange tidligere fusjoner og sammenslåinger, hvor bl.a. Distriktenes utbyggingsfond, Industrifondet, Industribanken, Fiskarbanken, Landbruksbanken, Småbedriftsfondet og fylkeskommunenes næringsavdelinger ble samlet. Selskapets opprinnelse kan spores tilbake til etableringen av Norges Hypotekbank i 1852.Fra 2004 til 2009 var Nærings- og handelsdepartementet 100 prosent eier av Innovasjon Norge. Våren 2008 vedtok Stortinget, som en del av forvaltningsreformen, at fylkeskommunene ble deleiere av Innovasjon Norge fra 1. januar 2010. Hensikten var å styrke regionenes innflytelse i innovasjons- og næringspolitikken, og sørge for økt koordinering mellom regional og nasjonal politikk.


== Formål ==
Selskapet forvalter bedriftsrettede ordninger på oppdrag fra flere departementer og fylkeskommunene med mål om økt eksport, utvikling av grønne verdikjeder og flere arbeidsplasser. Virkemidlene har som felles hovedmål å utløse bedrifts- og samfunnsøkonomisk lønnsom næringsutvikling og å utløse regionenes næringsmessige muligheter.


== Budsjett ==
Selskapets økonomiske rammer fastsettes i statsbudsjettet.Innovasjon Norge mottok i 2021 bevilgninger og oppdrag fra Nærings- og fiskeridepartementet, Kommunal- og distriktsdepartementet, Landbruks- og matdepartementet, Klima- og miljødepartementet, Samferdselsdepartementet, Kunnskapsdepartementet, Kulturdepartementet, Utenriksdepartementet og fylkeskommunene. Med utgangspunkt i statsbudsjettet gir oppdragsbrevene en oversikt over oppdragsgivernes forventninger og krav til Innovasjon Norges virksomhet.


== Virksomhet ==
Innovasjon Norge er en rådgiver for eiere og oppdragsgivere og yter tjenester for norske gründere og bedrifter knyttet til oppstart av bedrift, innovasjon og utvikling, eksport og internasjonal satsing. I tillegg har Innovasjon Norge tilbud for landbruk, reiseliv, skipsfart og fiske.Selskapet bidrar gjennom finansiering, kompetanse, rådgiving, nettverk og profilering.


=== Bionova ===
Bionova ble besluttet opprettet av Jonas Gahr Støres regjering. Et hovedformål er at Bionova skal være et verktøy for å bidra til klimatiltak i jordbruket. Bionova skal også bidra til innovasjon og verdiskaping innen bioøkonomien knyttet til jordbruk, skogbruk og havbruk.Etableringen av Bionova har sitt grunnlag i Hurdalsplattformen, hvor det fremgår at «regjeringen vil oppfylle staten og landbrukets avtale om kutt av klimagassutslipp i landbruket ved hjelp av nye verktøy. Det viktigste nye verktøyet vil være etablering av Bionova, en finansieringsmekanisme til støtte for klimatiltak i landbruket.»
Etter et budsjettforlik med Sosialistisk Venstreparti var målet å opprette Bionova fra andre halvår 2022. I oktober 2022 ble det vedtatt at Bionova blir en del av Innovasjon Norge.


== Organisering ==
Innovasjon Norge har hovedkontor i Oslo, regionkontorer i hele landet og tilstedeværelse i 23 land. Styret har ansvaret for selskapets samlede virksomhet og fatter vedtak i henhold til lov om Innovasjon Norge § 17 og i forskrift i medhold av loven. Styret gir selskapets administrasjon fullmakt til å treffe beslutninger på styrets vegne. Hovedstyret har ni medlemmer, pluss de ansattes to representanter.


=== Ledelse og styre ===
Administrerende direktørHåkon Haugli (mai 2019 –)
Hans Martin Vikdal (januar 2019 – mai 2019)
Anita Krohn Traaseth (september 2014 – desember 2018)
Finn Kristian Aamodt (januar 2014 – september 2014)
Gunn Ovesen (2004 – 2013)StyreledereGunnar Bovim (2018–)
Per Otto Dyb (2014–2018)
Reidar Sandal (2010–2014)
Kjell A. Storeide (2006–2010)
Steinar Olsen (2004–2006)


== Referanser ==


== Eksterne lenker ==
Offisielt nettsted